As jy jou rugby skoei op dié van Bakkies Botha, sal jy uiteraard nie iemand wees wat terugdeins vir kontak nie.
Daarom is dit dus nie vreemd om die Leeus-slot Rhyno Herbst te hoor sê hy het so ietwat van ’n nare streek in hom op die speelveld en hou daarvan om teenstanders pyn te laat ervaar nie.
Rhyno, ’n Roodepoorter van geboorte wat sy skoolloopbaan aan die Hoërskool Monument in Krugersdorp voltooi het, sien die kans wat hy nou kry om Curriebeker-rugby te speel as een om sy vermoë op die veld te adverteer.
Hy was besonder woelig in die afgelope naweek se sege oor die Vrystaat-Cheetahs en het ’n indrukwekkende vertoning gelewer.
Bakkies Botha het vir niemand op ’n rugbyveld teruggedeins nie. Hier is hy en die All Black-slot Sam Whitelock in ’n onderonsie betrokke. Foto: Getty Images
“Om nou Curriebeker-rugby te kan speel, is ’n fantastiese ervaring en ek wil hierdie kans gebruik om te wys wat ek kan vermag,” sê hy.
Die vaskopstut Johannes Jonker het herstel van die armbesering wat hom uit die stryd teen die Cheetahs gehou het en kan ook weer oorweeg word wanneer die hoofafrigter, Ivan van Rooyen, Donderdag sy span aankondig.